ขึ้นเพื่อลงต่อ (แมวตาย)โมนิก้าและทีมงาน
*ทุกครั้งที่ตลาดหุ้นไทยเด้งขึ้น แบบไร้ปัจจัยใหม่เข้ามาหนุน วอลุ่มเทรดเบาบาง “โมนิก้า” พูดได้คำเดียวว่าเป็นอาการขึ้นเพื่อลง คล้ายๆ ลักษณะแมวตายเด้ง นั่นเอง โดยเป็นลักษณะของแมวตกจากตึกสูงลงมากระแทกกับพื้นอย่างรุนแรง แล้วเกิดการเด้งกลับหรือเป็นอาการชักกระตุกแล้วในที่สุดก็นิ่ง ไปโดยปริยาย
22 พ.ย. 2559

*ทุกครั้งที่ตลาดหุ้นไทยเด้งขึ้น แบบไร้ปัจจัยใหม่เข้ามาหนุน วอลุ่มเทรดเบาบาง “โมนิก้า” พูดได้คำเดียวว่าเป็นอาการขึ้นเพื่อลง คล้ายๆ ลักษณะแมวตายเด้ง นั่นเอง โดยเป็นลักษณะของแมวตกจากตึกสูงลงมากระแทกกับพื้นอย่างรุนแรง แล้วเกิดการเด้งกลับหรือเป็นอาการชักกระตุกแล้วในที่สุดก็นิ่ง ไปโดยปริยาย
*อาการตลาดหุ้นก็เช่นกัน “โมนิก้า” มองไปมองมาแล้วคงเลี่ยงไม่พ้น แม้ว่าวานนี้ดัชนีปรับตัวขึ้นมาปิดที่ 1,478.30 จุด บวกไป 4.44 จุด ด้วยมูลค่า 3.81 หมื่นล้านบาท ซึ่งดูแล้วเป็นการเล่นเก็งกำไรในหุ้นรายตัวเท่านั้น หลังจากที่ตลาดหุ้นซึมตัวลงก่อนหน้า โดยการเด้งตัวขึ้นเป็นผลจากกองทุนซื้อสุทธิ 2.08 พันล้านบาท ตามมาเป็นรายย่อยซื้อสุทธิ 1.30 พันล้านบาท ขณะที่เจ้าขายหนักยังคงเป็นฝรั่งหัวทองขายสุทธิ 2.75 พันล้านบาท ยิ่งเป็นแรงกดดันตลาดหุ้นได้อย่างต่อเนื่อง…อิอิอิ   
*ฉะนั้น การที่จะเข้าไปลงทุน “โมนิก้า” ขอแนะนำหุ้นที่จับกระแสของการที่ได้รับประโยชน์ อย่างหุ้นกลุ่มไก่ต่างตีปีกกันอย่างคึกคักเด้งรับผลดีเกาหลีใต้ไฟเขียวนำเข้าไก่สดแช่แข็งจากไทยในรอบ 12 ปีกันถ้วนหน้า โดย TFG ล่าสุดราคากระชากตัวผ่านแนวต้านที่ 5.50 บาท ขึ้นมาปิดที่ระดับ 6.65 บาท บวกไป 0.80 บาท หรือขึ้นไป 13.68% ด้วยมูลค่า 672.62 ล้านบาท แถม “เชิดศักดิ์” ฟังธงได้รับผลดีจากพันธมิตรญี่ปุ่นที่จะช่วยหนุนการส่งออกของไก่สดแช่แข็งไปยังเกาหลีใต้ได้ง่ายขึ้น อีกทั้งมั่นใจว่ากำไรในปี 60 จะสามารถทำ new high ได้อีกด้วย ส่วนวันนี้ยังจะแรงต่ออีกไหม คงต้องติดตามกันต่อไปนะเจ้าค่ะ
*ไม่ต่างจากพี่ใหญ่CPF ได้รับผลดีเช่นเดียวกัน โดยราคาขึ้นมาปิดที่ระดับ 28.25 บาท บวกไป 0.50 บาท หรือ 1.80% มูลค่า 1.77 พันล้านบาท แต่ในรายของลูกเจี๊ยบอย่าง GFPT ราคารูดลงมาปิด 14.50 บาท ลบไป 0.10 บาท หรือลงไป 0.68% ด้วยมูลค่า 130.90 ล้านบาท ตรงกับสำนวนที่ว่า “น้ำขึ้นให้รีบตัก”  ซึ่ง “โมนิก้า” มองว่าเป็นจังหวะดีในการเข้าช้อน ใครที่ยังไม่ได้เก็บก็รีบฉวยโอกาสนี้เข้าเก็บซะนะคะ เดี๋ยวจะหาว่าเดี๊ยนไม่เตือน อิอิอิ…
*มาจับตาที่กลุ่มค้าปลีก โรงแรม และท่องเที่ยว กันบ้าง หลังจากมีข่าวเรื่องรัฐบาลเตรียมจะคลอดมาตรการภาษีในช่วงปลายปีนี้ คาดปัจจัยนี้น่าจะเอื้อประโยชน์กับผู้ประกอบการอย่างROBINS เพราะวานนี้มีแรงซื้อเก็งกำไรเข้ามาจนราคาพุ่งมาปิดที่ 60.75 บาท บวกไป 3.50 บาท หรือ 6.11% ด้วยมูลค่าซื้อขาย 214.96 ล้านบาท หากดูทิศทางราคาเพิ่งขยับขึ้นรอบใหม่ แถมสัญญาณทางเทคนิคเป็นใจขาขึ้น อีกทั้งช่วงไตรมาส 4 คาดกำไรช่วงพีคของปีนี้ หลังเข้าสู่ High Season และได้อานิสงส์จากประชาชนออกมาซื้อเสื้อผ้าสีสุภาพ งานนี้หุ้นก็น่าจะเกินเป้า 70 บาท ตามโพยที่ชี้เป็นแน่แท้ค่ะ
*เช่นเดียวกับ ERW ดาวเด่นหุ้นโรงแรม ขอเข้ามาแจมข่าวคราวนี้เช่นกัน โดยราคาบวกไม่น้อยหน้ามาปิดที่ระดับ 4.52 บาท บวกไป 0.12 บาท หรือ 2.73 % ด้วยมูลค่าซื้อขาย 33.36 ล้านบาท สำหรับราคาหุ้นเพิ่งขยับขึ้นรอบใหม่น่าจะมีแววไปได้อีกไกล ยิ่งมองเห็นศักยภาพการเติบโตยังสดใสจากแผนเปิดโรงแรมใหม่ๆ ที่จะช่วยหนุนผลดำเนินงาน บวกกับราคาหุ้นยังมีอัพไซด์สูง “โมนิก้า” จะไม่แนะลงทุนก็กลัวจะเสียของค่ะ
*ทางด้านหุ้นยางก็มาแล้วจ้า! STA เด้งขึ้นมาปิดที่ 15.60 บาท บวกไป 1.10 บาท หรือขึ้นไป 7.59% ด้วยมูลค่า 264.22 ล้านบาท ส่วน TRUBB ไม่ยอมน้อยหน้า ปิดที่ 1.60 บาท บวกไป 0.07 บาท หรือขึ้นไป 4.58% ราคาเริ่มฟื้นตัวหลังก่อนหน้านี้ปรับลงแรงเพราะรายงานผลประกอบการไตรมาส 3/59 น่าผิดหวังทั้งคู่ ขณะที่แรงซื้อเริ่มกลับมาตามราคายางที่กลับสู่เทรนด์ขาขึ้น “โมนิก้า” ก็ไม่รู้ว่านี่จะเป็นจังหวะทองในการเข้าเก็บรึเปล่า แหม ก็งบล่าสุดเล่นหักปากกาเซียนไปหลายด้าม ขาเก็งกำไรลองชั่งใจกันดูนะเจ้าค่ะ
*ส่วนในรายของTACC เริ่มฟื้นตัวต่อเนื่องหลังลงมาจากระดับ 10 บาท ปิดที่ 9.75 บาท บวกไป 0.35 บาท หรือขึ้นไป 3.72% ด้วยมูลค่า 33.64 ล้านบาท ในช่วงที่หุ้นใหญ่ยังทรงตัวและมีฐานสูง “โมนิก้า” ดูแล้วเป็นจังหวะในการลงทุนหุ้นกลางและเล็กที่ให้ผลตอบแทนมากกว่า ขณะที่โอกาสในการเติบโตยังสูงตามการขยายสาขาของ 7-11 แนวโน้มไตรมาสสุดท้ายปลายปีหมดห่วงเข้าช่วงไฮซีซั่น ด้านราคาหุ้นเริ่มขึ้นรอบใหม่ยังพอมีอัพไซด์ให้เล่น งานนี้ใครช้าระวังตกขบวนนะคะ
*ด้านพระเอกตัวจริง AJD ปิดที่ 1.86 บาท ลบไป 0.05 บาท หรือลงไป 2.62% ด้วยมูลค่าซื้อขาย 102.82 ล้านบาท ธุรกิจตู้ “บุญเติม” ก็ดูเหมือนจะไปได้แจ่มมากๆ ดันกำไรไตรมาส 3 ออกมาได้สุดหรู แต่ราคาดั๊นปรับตัวลงหลายวันต่อเนื่อง ถึงขั้น OVERSOLD ซะอย่างงั้น จริงๆ น้องโมก็ไม่อยากจะอวยออกหน้าออกตาสักเท่าไหร่หรอกนะเจ้าค่ะ แต่ก็เห็นๆ กันอยู่ว่าหุ้นตัวนี้ยังอนาคตไกล เผลอๆ ราคาหุ้นจะดีดกลับขึ้นไปที่ราวๆ 2 บาทได้เร็วๆ นี้ล่ะ อิอิอิ…
*เหมือนกับน้องใหม่อย่างSQ เลยค่ะ มาไม่ทันไรก็โชว์แสนยานุภาพดันราคาขึ้นมาปิดที่ 4.20 บาท บวกไป 0.20 บาท หรือขึ้นไป 5% ด้วยมูลค่าซื้อขาย 253.06 ล้านบาท เรียกว่ายังได้รับผลดีจากการเจราจารับงานเหมือง “โปแตชชัยภูมิ” กับทาง TRC ซึ่งบริษัทเป็นตัวเต็ง เนื่องจากเป็นผู้ให้บริการงานด้านการทำเหมืองแร่อย่างครบวงจร มีความน่าเชื่อถือ ขณะที่ปัจจุบันดำเนินโครงการเหมืองขนาดใหญ่อีกหลายแห่งเลยทีเดียว งานนี้ลุ้นข่าวดีไม่เกินต้นปีหน้าค่ะ
*ปิดท้ายที่ BEAUTY พูดได้คำเดียวว่าแพนิคไม่เลิก ลากมาปิดที่ 10.70 บาท ลบไป 0.30 บาท หรือลงไป 2.73% ด้วยมูลค่าซื้อขาย 558.35 ล้านบาท ทั้งๆ ที่พี่หมอกับภรรยาก็ออกมาพูดอย่างฉะฉานแล้วว่า การขายหุ้นออกให้กองทุนเป็นแผนให้กองทุนเข้ามาถือหุ้นเพื่อให้มีแวลูมากยิ่งขึ้นเท่านั้น ไม่มีการสละเรืออย่างที่หลายๆ คนเข้าใจกัน เห็นราคารูดลงมาหลายวันติดกันขนาดนี้ “โมนิก้า” ถือเป็นนาทีทองเลยนะเจ้าค่ะ 